《水龙吟·白莲》素鸾飞下青冥,舞衣半惹凉云碎。蓝田种玉,绿房迎晓,一奁秋意。擎露盘深,忆君凉夜,暗倾铅水。想鸳鸯、正结梨云好梦,西风冷、还惊起。 应是飞琼仙会。倚凉飙、碧簪斜坠。轻妆斗白,明榼照影,红衣羞避。霁月三更,粉云千点,静香十里。听湘弦奏彻,冰绡偷翦,聚相思泪。
《风入松·为谢省齐赋林壑清趣》枇杷花老洞云深。流水冷冷。蓝田谁种玲珑玉,土华寒、晕碧云根。佳兴秋英春草,好音夜鹤朝禽。 闲听天籁静看云。心境俱清。好风不负幽人意,送良宵、一枕松声。四友江湖泉石,二并钟鼎山林。
“昨夜凤池头,今夜蓝溪口”、“蓝桥春雪君归日,秦岭秋风我去时”、“玄晏舞狂乌帽落,蓝田醉倒玉山颓”——白居易《宿蓝溪对月》、《蓝桥驿见元九诗》、《蓝田刘明府携酌相过与皇甫郎中卯时同饮醉后赠之》。
《宿蓝溪对月》昨夜凤池头,今夜蓝溪口。明月本无心,行人自回首。新秋松影下,半夜钟声后。清影不宜昏,聊将茶代酒。
《蓝桥驿见元九诗》蓝桥春雪君归日,秦岭秋风我去时。每到驿亭先下马,循墙绕柱觅君诗。
《蓝田刘明府携酌相过与皇甫郎中卯时同饮醉后赠之》 腊月九日暖寒客,卯时十分空腹杯。玄晏舞狂乌帽落,蓝田醉倒玉山颓。貌偷花色老暂去,歌蹋柳枝春暗来。不为刘家贤圣物,愁翁笑口大难开。
“十月谁云春小,一年两见风娇。云英此夕度蓝桥”、“温温月到蓝桥侧,醒心弦里春无极”、“蓝桥仙路不崎岖,醉舞狂歌容倦客”——范成大《西江月·十月谁云春小》、《忆秦娥·寒食日湖南提举胡元高家席上闻琴》、《玉楼春·牡丹》。